กรุงศรีอัดงบ ดึงใช้จ่าย บัตรเครดิต
กรุงศรีรับ ไตรมาสสุดท้ายบัตรเครดิตแข่งกันแรง ทุ่มงบการตลาดร้อยล้าน ดึงยอดใช้จ่ายให้ได้ตามเป้า 10%
14 ก.ย. 2559

กรุงศรีรับ ไตรมาสสุดท้ายบัตรเครดิตแข่งกันแรง ทุ่มงบการตลาดร้อยล้าน ดึงยอดใช้จ่ายให้ได้ตามเป้า 10%
น.ส.วรรวิมล กนกธนาพร กรรมการผู้อำนวยการ บริษัท บัตรกรุงศรีอยุธยา เปิดเผยว่า ได้เตรียมงบการตลาดราว 100 ล้านบาท ในการทำแคมเปญและโปรโมชั่นในช่วงไตรมาสสุดท้ายของปี ที่การแข่งขันในตลาดบัตรเครดิตรุนแรงจากฤดูกาลจับจ่ายใช้สอยสูงที่สุดของปี โดยจะเน้นโปรโมชั่นกระตุ้นการใช้จ่ายในทุกกลุ่มลูกค้า โดยเฉพาะบัตรเครดิตกรุงศรี เจซีบี แพลทินัม ที่เติบโตดีจากการที่คนไทยยังนิยมความเป็นญี่ปุ่นและท่องเที่ยวญี่ปุ่น
ทั้งนี้ ในช่วง 7 เดือนแรก การใช้จ่ายผ่านบัตรเติบโตราว 8% คิดเป็นมูลค่าประมาณ 8-9 หมื่นล้านบาท ต่ำกว่าเป้าหมายเดิมที่ตั้งว่าจะโต 12% เนื่องจากยอดการซื้อประกันและซื้อกองทุนรวมต่ำกว่าที่คาด ตามสภาพตลาดทุนที่ไม่เอื้อ แต่คาดว่าแผนการตลาดในไตรมาสสุดท้ายจะผลักดันยอดการใช้จ่ายผ่านบัตรกรุงศรีทั้งปี 2559 เติบโตได้ 10% หรือมีมูลค่า 1.4-1.5 แสนล้านบาท
สำหรับแผนการขยายฐานบัตรใหม่ยังเป็นไปตามแผน โดยปัจจุบันออกบัตรใหม่แล้ว 1.5 แสนใบ คาดว่าทั้งปีจะได้ตามเป้าหมาย 2 แสนใบ ในจำนวนนี้เป็นบัตรเครดิตกรุงศรี เจซีบี แพลทินัม จำนวน 1 แสนใบ คิดเป็นสัดส่วน 50% ของเป้าหมายบัตรใหม่ทั้งหมด โดยตั้งแต่เปิดตัวบัตรเจซีบี เมื่อเดือน ก.พ.-ก.ค. มีฐานลูกค้าแล้ว 6.2 หมื่นใบ
อย่างไรก็ดี ยอดใช้จ่ายผ่านบัตรเจซีบี อยู่ที่กว่า 1,000 ล้านบาท เป็นการใช้จ่ายในต่างประเทศสัดส่วนสูงสุดถึง 20% เกือบทั้งหมดใช้จ่ายที่ญี่ปุ่น ดังนั้นในช่วงที่เหลือของปีจะมีแคมเปญ กรุงศรี เจซีบี ว้าว สำหรับผู้ที่ชื่นชอบท่องเที่ยวญี่ปุ่น เช่น ส่วนลดตั๋วเครื่องบินไป-กลับ กรุงเทพฯ-โอซากา รับฟรีบัตรเข้าชมยูนิเวอร์แซล สตูดิโอ ญี่ปุ่น เพื่อเพิ่มยอดใช้จ่ายอีก 3 เท่า หรือเป็น 3,000 ล้านบาทในสิ้นปีนี้
"ตอนนี้จะเน้นรุกขยายฐานบัตรเจซีบีอย่างจริงจัง เพราะเรามีจุดแข็งบริษัทแม่ที่เป็นญี่ปุ่น ทำให้มีพาร์ตเนอร์ญี่ปุ่นจำนวนมาก ตั้งเป้าเพิ่มฐานบัตรเจซีบีเป็น 5 แสนใบ ภายใน 5 ปี ครองส่วนแบ่งตลาดอันดับ 1" น.ส.วรรวิมล กล่าว
น.ส.วรรวิมล กล่าวว่า ยังมุ่งเน้นนโยบายดูแลความเสี่ยงและควบคุมคุณภาพลูกหนี้ ทำให้อัตราการอนุมัติบัตรใหม่ลดลงเล็กน้อยมาอยู่ที่ 43-45% ของยอดคำขอ จากเดิมเฉลี่ย 48% โดยเฉพาะลูกค้าใหม่ที่ไม่มีประวัติทางการเงินในเครดิตบูโรทำให้อนุมัติยาก แต่ก็ทำให้หนี้ที่ไม่ก่อให้เกิดรายได้ (เอ็นพีแอล) อยู่ระดับต่ำที่ 1.2%
ปัจจุบันฐานลูกค้าบัตรเครดิตกรุงศรีรวม 1.8 ล้านใบ โดย 85% เป็นกลุ่มลูกค้าทั่วไปที่มีรายได้ 1.5-69,999 บาท กลุ่มซิกเนเจอร์ รายได้ 7 หมื่นบาท/เดือนขึ้นไป สัดส่วน 10% และลูกค้าเอ็กซ์คลูซีฟที่มีฐานเงินฝากและเงินลงทุน 5 ล้านบาทขึ้นไป สัดส่วน 5% โดยลูกค้า 70% มีการใช้จ่ายผ่านบัตรอย่างต่อเนื่อง